Diari Oficial de la Generalitat Valenciana


Sumari del DOGV 5688, del 25-01-2008 (2008/469)

ORDE de 14 de gener de 2008, del conseller de Presidència i vicepresident primer del Consell, per la qual s'homologuen els estatuts de la Mancomunitat de la Taula del Sénia.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   5688

Data del DOGV
:   25-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/469


Data del document
:   14-01-2008

Organisme emissor
:   Conselleria de Presidència

Tipus de document
:   Ordre

Descriptors 

:   * Cervera del Maestre
    * Morella
    * Benicarló
    * Rossell
    * Vinaròs
    * Jana, la
    * Vallibona
    * Canet lo Roig
    * Traiguera
    * Càlig
    * associació de municipis
    * reglament intern
    * administració local

ORDE de 14 de gener de 2008, del conseller de Presidència i vicepresident primer del Consell, per la qual s'homologuen els estatuts de la Mancomunitat de la Taula del Sénia. [2008/469]  
Els plens dels ajuntaments de Benicarló, Càlig, Canet lo Roig, Cervera del Maestre, la Jana, Morella, Rossell, Traiguera, Vallibona i Vinaròs, de la província de Castelló, junt amb altres municipis pertanyents a la Comunitat Autònoma de Catalunya i a la Comunitat Autònoma d'Aragó, van acordar la creació de la Mancomunitat de la Taula del Sénia així com els estatuts que han de regir-la.  
L'expedient ha sigut tramitat d'acord amb les prescripcions legals.  
Per tot això, i d'acord amb el que disposa l'article 44 de la Llei 7/1985, de 2 d'abril, reguladora de les Bases de Règim Local, i el Decret 115/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Presidència,  
ORDENE  
Article únic  
S'homologuen els estatuts de la Mancomunitat de la Taula del Sénia en haver-se acreditat en l'expedient la legalitat de les actuacions.  
València, 14 de gener de 2008  
El conseller de Presidència i vicepresident primer del Consell,  
VICENTE RAMBLA MOMPLET  
Annex  
Estatuts de la Mancomunitat de la Taula del Sénia  
La Llei 7/1985, de 2 d'abril, Reguladora de les bases de règim local establix en el seu article 44 que els municipis tenen el dret d'associar-se amb altres per mitjà de mancomunitats, per a l'execució en comú d'obres i servicis determinats de la seua competència.   
Els municipis que es troben al costat del riu Sénia, en els territoris fronterers de les comunitats autònomes de la Comunitat Valenciana, Catalunya i Aragó, tenen en comú moltes coses, i de signe molt divers. La geografia, la història (Ilercavons, Corona d'Aragó, Bisbat de Tortosa...), la cultura i la llengua són les mateixes; i en els pobles de l'interior, el seu nivell de renda, l'emigració de jóvens i l'envelliment de la població, són altres característiques comunes.  
Així doncs, a fi d'ajudar a tots els municipis que vullguen associar-se a treballar per a resoldre problemes pendents i millorar les condicions de vida dels seus habitants, es crea esta mancomunitat de municipis i altres ens locals per a avançar, per mitjà de fórmules de col·laboració mútua i plantejament de polítiques comunes, sense perjuí del respecte a l'autonomia local.  
Esta mancomunitat vol ser l'organisme comú, que canalitze les iniciatives locals i que possibilite altres que no poden iniciar individualment cada poble, a fi de rendibilitzar iniciatives i esforços encaminats al desenvolupament integral del territori.  
Qualsevol projecte que incidisca en el desenvolupament, qualitativament o quantitativament, i que contribuïsca a millorar la qualitat de vida dels seus habitants i el desenvolupament econòmic del territori, té cabuda en esta mancomunitat.   
És en este sentit que els ajuntaments de Vinaròs, Alcanar, Ulldecona, la Sénia, Morella, Traiguera, Rossell, Canet, la Jana, Sant Carles de la Ràpita, Godall, Mas de Barberans, La Galera, Càlig, Cervera, Vallibona, Benicarló, Freginals, Santa Bàrbara, Beceite, Peñarroya de Tastavins i Valderrobres acorden promoure la constitució d'una mancomunitat que es regirà pels estatuts següents:  
Capítol I  
De la constitució de la Mancomunitat  
Article 1. Composició  
Els municipis de Vinaròs, Alcanar, Ulldecona, la Sénia, Morella, Traiguera, Rossell, Canet, la Jana, Sant Carles de la Ràpita, Godall, Mas de Barberans, la Galera, Càlig, Cervera, Vallibona, Benicarló, Freginals, Santa Bàrbara, Beceite, Peñarroya de Tastavins i Valderrobres s'associen per a crear una mancomunitat, amb personalitat jurídica pròpia i capacitat per a complir els seus objectius, de conformitat amb el que disposa l'article 44 de la Llei 7/1985, Reguladora dels Bases de Règim Local. Així mateix, podran associar-se en el futur altres municipis de la zona, d'acord amb les disposicions legals i d'acord amb els estatuts de la mancomunitat.  
Capítol II  
Denominació, fins, domicili i duració de la Mancomunitat  
Article 2. Denominació  
L'entitat es denominarà: Mancomunitat de la Taula del Sénia.  
Article 3. Objectiu  
Constituirà l'objectiu de la mancomunitat el compliment dels fins següents:  
a) Millorar les condicions de vida dels habitants del territori.  
b) Promoure el desenvolupament econòmic i social de tota la zona.  
c)Potenciar i obtindre el màxim profit dels recursos del territori (naturals, patrimonials, culturals, turístics, etc.).  
d) Millorar substancialment les infraestructures i comunicacions de la zona.  
e) Millorar les relacions de tot tipus entre els habitants dels seus pobles.  
f) Facilitar la coordinació educativa, sanitària i d'emergències.  
g) Gestió del patrimoni cultural i històric  
h) Gestió de residus industrials, agraris i forestals  
i) Mancomunar aquells servicis que d'esta manera puguen funcionar millor.   
Article 4. Àmbit  
L'àmbit de competència territorial de la mancomunitat s'estén a la totalitat dels termes municipals dels pobles que formen part de la mateixa.  
Article 5. Domicili.  
Fins que no s'establisca la seu definitiva, el seu domicili social serà la seu dels òrgans de govern i administració, i estaran ubicats en l'ajuntament del municipi de La Sénia, carrer de Tortosa, número 1, però les reunions dels seus òrgans se celebraran de forma rotatòria en qualsevol dels municipis de la mancomunitat.  
Article 6. Duració  
La duració de la mancomunitat és indefinida.  
Capítol III  
Règim Econòmic i Financer  
Article 7. Recursos econòmics  
Per a la realització de els seus fins, la mancomunitat podrà comptar amb els recursos enumerats en l'article 2 de la Llei d'Hisendes Locals:  
a) Els ingressos procedents del seu patrimoni i la resta de Dret privat.  
b) Els tributs propis classificats en taxes, contribucions especials i impostos i els recàrrecs exigibles sobre els impostos de les comunitats autònomes o d'altres entitats locals, amb els límits assenyalats en la legislació.  
c) Les participacions en els tributs de l'Estat i de les comunitats autònomes.  
d) Les subvencions.  
e) Els percebuts en concepte de preus públics.  
f) El producte dels operacions de crèdit.  
g) El producte dels multes i sancions en l'àmbit de les seues competències.  
h) Les altres prestacions de dret públic.  
i) Les aportacions i els recursos cedits pels ens locals integrats. Per al funcionament de la Mancomunitat es podran fixar aportacions dels ens locals que formen part, de periodicitat anual i caràcter ordinari, així com si és el cas les de tipus extraordinari que siguen necessàries. Les dites aportacions les fixarà l'assemblea general per majoria simple i tenint en compte criteris de població, territori, servicis prestats, etc.  
Article 8. Pressupost  
L'Assemblea general de la Mancomunitat aprovarà un pressupost anual, que inclourà els recursos ordinaris i els d'inversions que facen falta, d'acord amb les disposicions en matèria de règim local.  
Article 9. Patrimoni  
El patrimoni de la mancomunitat es constituirà a partir dels ingressos i excedents que es formen i que provindran dels recursos assenyalats en l'article 7.  
Article 10. Règim jurídic  
S'aplicarà a la mancomunitat el que disposen les normes de règim local en matèria economicofinancera i comptable.  
Capítol IV  
Òrgans de govern i administració  
Article 11. Òrgans de govern  
El govern i l'administració correspondrà als òrgans següents:  
a) L'Assemblea general de la mancomunitat  
b) El president  
c) El vicepresident  
d) La Junta de govern  
e) La Comissió de comptes  
Article 12. Assemblea general. Composició  
L'Assemblea general és el màxim òrgan de govern i administració de la mancomunitat. Estarà integrada pels alcaldes i presidents dels ens locals membres, que podran delegar la seua representació en un tinent d'alcalde o vicepresident.  
De forma excepcional i quan ho acorde com a mínim un 66% dels membres de l'Assemblea, a més dels anteriors també podran formar part de la mateixa algunes altres persones, que siguen regidors, i que mai superaran el 20% dels associats.   
Article 13. Assemblea general. Constitució   
El mandat dels vocals de l'Assemblea general coincidirà amb el de les respectives corporacions. El cessament com a regidor comportarà també el de membre de l'Assemblea. En este cas, el ple de l'ens local afectat procedirà a triar un nou vocal.  
Després de les Eleccions locals i dins del període previst en la llei per a la designació de representants en òrgans col·legiats, els Ens locals membres hauran d'anomenar els vocals representants del municipi en l'Assemblea general.  
Una vegada acabat el període per a la designació de vocals, i dins dels trenta dies següents, es procedirà a la constitució de la nova Assemblea general de la Mancomunitat i a l'elecció del seu president.  
Fins a la data de constitució de la nova Assemblea general actuarà en funcions l'anterior i el seu president, en tot allò que afecte únicament la gestió dels assumptes ordinaris d'administració de la mancomunitat, donant compte de les dites actuacions a l'Assemblea general entrant tan prompte com es constituïsca.  
Article 14. President/a  
El president/a de la Mancomunitat haurà de ser un alcalde o president d'un ens local associat. Serà triat per majoria absoluta de l'assamblea, en primera votació, o simple, en la segona. En cas d'empat, es triarà el candidat per sorteig. La duració del càrrec serà d'un any.  
Article 15. Vicepresident/s  
El president anomenarà un o més Vicepresidents d'entre els membres de la Junta de govern, que tindran les mateixes atribucions i formalitats que els tinents d'alcalde i que substituiran el president en casos d'absència, malaltia i, en general, per qualsevol altra causa justificada.  
Article 16. Junta de govern  
El president anomenarà la Junta de govern, sentida l'Assemblea general, però sempre hauran de formar part de la mateixa un o més representants dels ens locals de cada una de les tres comunitats autònomes.  
Article 17. Comissió de comptes  
La Comissió de comptes tindrà les atribucions i el règim de funcionament que resulta dels articles 116 de la Llei 7/1985, Reguladora de les bases de règim local i del 212 del RDL 2/2004, del Text refós de la Llei d'Hisendes Locals, i estarà integrada pel president de la mancomunitat i tres membres més, u per cada grup de municipis de les tres comunitats autònomes, i estaran assistits pel Secretari i per l'Interventor de la mancomunitat.  
Capítol V  
Competències dels òrgans de la Mancomunitat,   
el seu funcionament i règim jurídic  
Article 18. Competències de l'Assemblea general.  
Seran competències de l'Assemblea general aquelles que per norma legal s'atorguen com a competència del ple de les corporacions locals perquè s'apliquen a la naturalesa i fins de la mancomunitat i, en especial, les següents:  
a) Determinar el seu règim de sessions.  
b) Aprovar el reglament orgànic, les ordenances de qualsevol tipus i altres disposicions reglamentàries.  
c) Aprovar el pressupost anual.  
d) Concertar crèdits de qualsevol tipus.  
e) Aprovar la modificació dels seus estatuts.  
f) Aprovar les aportacions dels membres a la hisenda de la mancomunitat, que hauran de ser ratificades pels plens dels respectius ens locals.  
g) Determinar la forma de gestió dels servicis que preste la mancomunitat.  
h) Gestionar i administrar els béns de la mancomunitat i els que li siguen assignats per al compliment dels seus fins.  
i) Controlar i fiscalitzar als òrgans de govern de la mancomunitat.  
j) Aquelles altres competències que la legislació de règim local atribuïsca als plens de les corporacions locals.  
k) La cogestió de servicis amb altres administracions, per mitjà dels sistemes admesos per les diferents normatives.  
Article 19. Vinculació dels acords  
Els acords de la mancomunitat obligaran als ens locals que la integren i als seus veïns.  
Article 20. Règim de funcionament  
El règim de funcionament serà el que resulte del reglament orgànic i, en el no previst en estos estatuts, les disposicions dels articles 46 a 54 de la Llei 7/1985 reguladora de les bases de règim local.  
Article 21. Règim de sessions  
L'Assemblea general es reunirà amb caràcter ordinari una vegada al trimestre, com a mínim, i celebrarà sessions extraordinàries quan la convoque la presidència, bé per voluntat pròpia o a petició, almenys, de la quarta part dels seus membres.  
Article 22. Acords  
La validesa dels acords exigirà per regla general el vot de la majoria simple dels membres de l'òrgan col·legiat. Serà necessari el vot favorable de la majoria absoluta de membres de l'Assemblea general per a l'adopció d'acords sobre assumptes previstos en l'article 47.2 de la Llei 7/1985, Reguladora dels bases de règim local.  
Article 23. Competències del President/a  
Correspondran al president de la mancomunitat aquelles atribucions que la norma legal vigent fixa com a competència de l'Alcalde i que s'apliquen a la naturalesa i fins de la mancomunitat, i en especial:  
a) Convocar, presidir, suspendre i alçar les sessions de l'Assemblea general i de la Junta de govern, dirigir les seues deliberacions i resoldre els empats amb el seu vot de qualitat.  
b) Publicar, executar i fer complir els acords adoptats per l'Assemblea general i la Junta de govern.  
c) Representar a la mancomunitat i delegar, si és el cas, la dita representació.  
d) Dirigir i anomenar el personal de la mancomunitat i, si és el cas, ordenar la instrucció d'expedients disciplinaris.  
e) Exercitar tot tipus d'accions civils, penals i administratives en cas d'urgència i informar la Junta de govern i a l'Assemblea general.  
f) Donar compte de les operacions efectuades en cada exercici a l'Assemblea general.  
g) Totes les que la legislació de règim local atribuïx a l'alcalde-president, i aquelles altres que no estiguen expressament atribuïdes a cap altre òrgan de govern de la mancomunitat.  
Article 24. Junta de govern  
Són atribucions de la Junta de govern les que expressament li delegue el president i l'Assemblea general, o li assignen estos estatuts conforme a l'ordenament jurídic vigent.  
Article 25. Règim jurídic  
El règim de sessions, l'adopció d'acords, la tramitació d'expedients i la comptabilitat s'ajustaran a l'ordenament de règim local vigent, i en concret i amb caràcter general i bàsic d'acord amb les disposicions dels articles 46 a 54 de la Llei 7/1985, reguladora de les bases de règim local.  
Els actes i acords de la mancomunitat posaran fi a la via administrativa. Contra els dits actes i acords, els interessats podran exercir les accions oportunes davant de la jurisdicció competent, podent no obstant interposar amb caràcter previ recurs de reposició. Quant a la revisió dels seus actes i responsabilitat caldrà ajustar-se al que disposen els articles 53 i 54 de la Llei 7/1985 reguladora de les bases de règim local.  
Article 27. Funcionaris de la mancomunitat  
El secretari general de la Mancomunitat, que ho serà de l'Assemblea general i de la Junta de govern, realitzarà les funcions públiques assenyalades en l'article 92.3 de la Llei de bases de règim local. De conformitat amb el que preveu l'esmentat article, si és el cas, també es podran designar un interventor i un tresorer.  
La designació dels càrrecs de secretari general, interventor i tresorer, haurà de recaure en funcionaris d'administració local amb habilitació de caràcter nacional, si bé mentres no siga coberta la dita plaça podran exercir estes funcions, funcionaris d'habilitació nacional que presten el seu servici en algun dels ajuntaments mancomunats, o bé funcionaris que ocupen interinament llocs reservats a estos funcionaris.  
Capítol VI  
De l'explotació dels servicis  
Article 27. Forma d'explotació  
La forma d'explotació dels servicis serà determinada per l'Assemblea general i pot ser qualsevol dels admeses en dret.  
Article 28. Personal i gerència  
La mancomunitat podrà anomenar un gerent i també contractar personal per al desenvolupament dels seus fins.  
Les formes de selecció del personal seran les establides en l'article 91 i següents de la Llei 7/1985, Reguladora de les Bases del Règim Local, i altres disposicions sobre règim local.  
Capítol VII  
De la incorporació de nous membres, de la modificació   
dels estatuts i la dissolució de la Mancomunitat  
Article 29. Modificació i incorporació de nous membres  
La modificació dels estatuts de la mancomunitat, inclosa la incorporació de nous membres, es farà a proposta de l'Assemblea general i seguirà el mateix procediment de la seua constitució, d'acord amb les disposicions de la Llei 7/1985, Reguladora de les bases de règim local, del capítol IV del títol I del RD 1690/1986 del Reglament de població i demarcació de les entitats locals i del RD 2568/1986 del Reglament d'organització, funcionament i règim jurídic de les corporacions locals i tota aquella normativa bàsica que se li aplique.  
Article 30. Separació de membres de la mancomunitat  
Qualsevol dels ens locals membres de la mancomunitat podrà separar-se d'ella. Per a la separació voluntària serà necessari:  
a) Que ho sol·licite la corporació interessada, mitjançant un acord del ple amb el quòrum exigit en l'article 47.2 de la Llei 7/1985, Reguladora de les Bases de Règim Local. El dit acord estarà sotmés a informació pública, a informe de les diputacions provincials afectades i dels òrgans pertinents de les comunitats autònomes.  
b) El dit acord es traslladarà a la mancomunitat perquè en el terme d'un mes l'Assemblea general es pronuncie sobre el mateix.  
c) Vistes les al·legacions presentades i els informes emesos, el ple de l'ens local resoldrà definitivament sobre la separació, mitjançant un acord pres per la majoria absoluta del número legal dels seus membres, i es notificarà a la mancomunitat.  
d) Serà necessari que haja transcorregut un període mínim de 4 anys de pertinença a la mancomunitat i, a més, el no tindre deutes amb la mateixa.  
e) L'adhesió o separació d'algun ens local de la mancomunitat suposarà automàticament la modificació dels seus estatuts (pel que fa al nom i nombre de municipis), sense necessitat subjectar-se al procediment establit per a realitzar-les i serà efectiva a partir del dia que es publique en el BOE.  
Article 31. Liquidació econòmica de les separacions  
Els ens locals que se separen de la mancomunitat hauran de procedir a cancel·lar la part alíquota que els corresponga dels crèdits pendents de la mancomunitat, així com, si s'acorda, a fer-se càrrec del personal que els corresponga, abans de la publicació de la separació en el BOE.  
Article 32. Dissolució  
La mancomunitat es podrà dissoldre:  
a) Per acord dels ajuntaments dels municipis i ens locals que la formen, adoptat amb els mateixos requisits que per a la seua constitució.  
b) Per acord de l'Assemblea general de la mancomunitat, ratificat pel ple de tots els ens locals.  
Article 33. Liquidació  
Una vegada dissolta la mancomunitat, els seus béns revertiran als ajuntaments i ens locals, proporcionalment a les aportacions realitzades.  
DISPOSICIÓ ADDICIONAL  
Una vegada aprovats definitivament estos estatuts, els plens de la corporacions locals, si no ho han fet en l'acte d'aprovació plenària dels mateixos, triaran els seus representants en l'Assemblea general en el terme de vint dies, constituint-se la dita Assemblea en un període de trenta dies naturals comptats des de la publicació dels estatuts en el BOE, a partir del qual ja seran efectius els mateixos.  
DISPOSICIÓ FINAL  
En allò no previst en estos estatuts, s'aplicarà la Llei 7/1985 Reguladora de les bases de règim local, el RDL 781/1986 pel qual s'aprova el text refós de les disposicions legals vigents en matèria de règim local, les disposicions reglamentàries de règim local i totes aquelles altres que per raó de la matèria se li apliquen.